یوہانس ہیندرک کرامرس

**یوہانس ہیندرک کرامرس** (26 فروری 1891ء – 17 دسمبر 1951ء) ولندیز (ڈچ) ادبیات دان، ماہرِ اسلامیات، ماہرِ عربیات، مستشرق اور مترجم تھے۔

## سوانح حیات
یوهانس ہیندرک کرامرس کو کم عمری ہی سے زبانوں میں دل چسپی تھی۔ انھوں نے خود سے اطالوی اور روسی زبانیں سیکھیں۔ اپنے آبائی شہر کے جمنازیم اراسمیانم (Gymnasium Erasmianum) میں عبرانی زبان کی تعلیم کے دوران ان کی دل چسپی سامی زبانوں کی طرف بڑھی۔ 1909ء سے انھوں نے لائیڈن یونیورسٹی میں قانون کی تعلیم حاصل کی اور اس کے ساتھ ساتھ کرسٹیان اسنوک ہرخرونئے کے زیرِ نگرانی مشرقی زبانوں کی تعلیم بھی پائی۔ 1915ء میں انھوں نے تقابلی قانون کے تحت عثمانی فوجداری قانون پر ایک تحقیقی مقالہ پیش کر کے Dr. jur. کی ڈاکٹریٹ کی سند حاصل کی۔ اس کے بعد وہ پانچ برس تک قسطنطنیہ میں مقیم رہے، جہاں انھوں نے نیدرلینڈز کے سفارت خانے میں ترجمان اور مترجم کے طور پر خدمات انجام دیں۔ وہیں انھوں نے فارسی اور آرمینی زبانیں بھی سیکھیں۔ اسنوک ہرخرونئے کی سفارش پر کرامرس کو لائیڈن یونیورسٹی میں ترکی اور فارسی زبان کے لیکچرار کے منصب پر مقرر کیا گیا۔ 22 فروری 1922ء کو انھوں نے اپنی افتتاحی تقریر *Über die Geschichtsschreibung der osmanischen Türken* کے عنوان سے دی۔ اپنی لسانی مہارت اور ترکی سے متعلق گہرے علم کی بنا پر انھیں 1922ء اور 1923ء میں یونانی ترک جنگ کے خاتمے سے متعلق مذاکرات میں شامل کیا گیا، جو 24 جولائی 1923ء کو معاہدۂ لوزان پر منتج ہوئے۔ 
1925ء میں انھوں نے جمعیت اقوام کی اس کمیشن کے لیے ترجمانی کی جو عراق اور ترکی کی سرحد کے تعین کے لیے قائم کی گئی تھی، جہاں وہ عربی اور ترکی کے درمیان مترجم تھے۔

یوڈا لاین پالاخہ اور کورنیلس فان آرندونک (1881ء–1946ء) جیسے عربیات کے علما کے ساتھ تعاون کے نتیجے میں کرامرس کی عربی زبان میں دل چسپی مزید گہری ہوتی چلی گئی۔ انھوں نے خاص طور پر قرونِ وسطیٰ کے عرب جغرافیہ دانوں پر توجہ دی۔ کرامرس *Monumenta Cartographica Africae et Aegypti* کے نمایاں مصنفین میں شامل ہوئے، جو قدیم ترین ادوار سے افریقا کے جغرافیائی بیانات کا ایک منفرد مجموعہ اور تحقیقی اشاعت ہے۔ اس سلسلے میں انھوں نے بالخصوص عربی، سریانی اور کلاسیکی حبشی مصادر کی تدوین کی اور انھیں فرانسیسی زبان میں منتقل کیا۔ 
1938ء اور 1939ء میں انھوں نے ابن حوقل کی تصنیف *Opus geographicum* شائع کی۔

آرنت یان ونسنک کے جانشین کے طور پر کرامرس لائیدن یونیورسٹی میں عربی زبان اور اسلامیات کے پروفیسر مقرر ہوئے۔ 9 فروری 1940ء کو انھوں نے اپنی افتتاحی تقریر *Die Sprache des Koran* کے عنوان سے دی۔ 
ان کی علمی دل چسپی کا مرکز بنیادی طور پر عربی بھاشا تھی۔ اس کے علاوہ انھوں نے متعدد دیگر سامی بھاشائیں بھی سیکھیں جن پر ان کی غیر معمولی دسترس کا ثبوت ان کی 1949ء میں شائع ہونے والی کتاب *De semietische talen* ہے جو ایک معیاری تصنیف سمجھی جاتی ہے۔ اسلامیات کے میدان میں انھوں نے خاص طور پر اسلام کی سیاسی اور سماجی تاریخ پر کام کیا۔ انھوں نے غزالی کی فکری خود نوشت (المنقذ من الضلال، ’’گمراہی سے نجات دینے والا‘‘) کو ڈچ زبان میں ترجمہ کیا۔

دوسری عالمی جنگ کے دوران جرمن قبضے کے زمانے میں کرامرس نے یونیورسٹی سے کنارہ کشی اختیار کر لی۔ جنگ کے سال ان کے لیے (جیسا کہ انھوں نے سائیسیرو کے ایک قول سے تعبیر کیا) *otium cum dignitate* یعنی ’وقار کے ساتھ فراغت‘ کا زمانہ بن گئے۔ یونیورسٹی کی بجائے وہ اپنی علمی نشستیں خاموشی سے نجی حلقے میں جاری رکھتے رہے۔

کرامرس نے اسلامیات کی متعدد معیاری تصانیف میں حصہ لیا، جن میں بطور شریک مدیر *[[دائرۃ المعارف الاسلامیہ|انسائیکلوپیڈیا آف اسلام]]* بھی شامل ہے۔ قرآن کے بارے میں ان کے علم کی ہم سری بہت کم مغربی علما کر سکتے تھے۔ قرآن کے طویل حصے زبانی یادداشت سے پڑھنے کا ان کا اسلوب نہایت متاثر کن تھا۔ 
چنانچہ یہ امر فطری تھا کہ انھوں نے قرآن کا ترجمہ ڈچ زبان میں بھی کیا۔

## حوالہ جات

زمرہ:1891ء کی پیدائشیں
زمرہ:1951ء کی وفیات
زمرہ:ولندیزی (nl) زبان پر مشتمل حوالہ جات